পশ্চিম মেদিনীপুরের পুলিশ সুপারের পদ থেকে ভারতী ঘোষকে সরানোর পর শাসকদলে নতুন গুঞ্জন শুরু হয়েছে। ভারতীর অনুগামীদের ভূমিকা এবার কী হবে তা নিয়ে তৃণমূলে আলোচনা চলছে। সরকার ইতিমধ্যেই ভারতীর ইস্তফা গ্রহণ করেছে।
মুখ্যমন্ত্রী মমতা বন্দ্যোপাধ্যায় ‘আস্থাভাজন’ হওয়ার সুবাদে প্রশাসন তো বটেই, তৃণমূলে ‘আধিপত্য’ ছিল ভারতীর। পশ্চিম মেদিনীপুরের ব্লক কিংবা অঞ্চলে পছন্দের লোককে শাসকদলের নেতৃত্ব হিসাবে বসানোয় ভূমিকা নিয়েছিলেন ২০০৬ সালে ডব্লিউবিপিএস থেকে আইপিএস উন্নীত হওয়া ওই অফিসার। তৃণমূল সূত্রের খবর, ওই ভারতী ‘ঘনিষ্ঠে’রা এখন কী ভূমিকা নেবেন, তা নিয়ে চিন্তিত দল। এক নেতার আশঙ্কা, ‘‘ভারতী ঘোষকে সরানো হয়েছে। কিন্তু তাঁর লোকেরা তো আছে! তারা দলের অভ্যন্তরে অন্তর্ঘাত করবে না এমন নিশ্চয়তা আছে!’’ একইসঙ্গে শাসকদলে এই দুশ্চিন্তাও মাথাচাড়া দিচ্ছে, বিজেপি’র হাতে নতুন কোনও অস্ত্র ভারতী তুলে দেবেন না তো! যার মোকাবিলা করার মতো পরিস্থিতি দলের আদৌ আছে কি না।
সূত্রের খবর, ভারতী-‘ঘনিষ্ঠ’ পুলিশ অফিসারেরাও রীতিমতো শঙ্কিত। কারণ, যে কোনও মুহূর্তেই কোপ পড়তে পারে তাঁদের উপর। তাই ভারতী ‘ঘনিষ্ঠতা’কে দূরে সরিয়ে রাখার বার্তা দিতে শুরু করেছেন তাঁরা। যদিও তাতে কতটা বরফ গলবে, তা নিয়ে অবশ্য সন্দিহান সংশ্লিষ্ট পুলিশ অফিসারেরা। ভারতী-ঘনিষ্ঠ এক ওসি’কে ইতিমধ্যেই ক্লোজও করা হয়েছে।
ভারতীর সঙ্গে গেরুয়া যোগ নিয়েও আলোচনা শুরু হয়েছে রাজনৈতিক বিশ্লেষকদের একাংশের মধ্যে। সরাসরি ভারতীর নাম না-করে বিজেপিনেতা মুকুল রায় শুক্রবার বলেছেন, ‘‘মমতা বন্দ্যোপাধ্যায় সকলকে ব্যবহার করে ছুঁড়ে ফেলে। অনেক পুলিশ অফিসারের সঙ্গে তা করা হচ্ছে।’’ ভারতীর সঙ্গে তাঁর যোগাযোগ রয়েছে কি না, তা নিয়ে ধোঁয়াশা বজায় রেখেছেন মুকুল। তাঁর কৌশলী বক্তব্য, ‘‘সব পুলিশ অফিসারের সঙ্গে যোগাযোগ আছে।’’ অবশ্য মুকুল-অনুগামীদের দাবি, আমলা মহলে তৃণমূলের প্রথম উইকেট পড়েছে। প্রাক্তন রেলমন্ত্রীর ‘ইর্য়কারে’ আরও উইকেট পড়লে অবাক হওয়ার 
কিছু নেই।